Helge Adam Møller (KF), 2000-05-16:
Det beslutningsforslag, vi her behandler, behandler vi jo på baggrund af en ganske alvorlig situation.
Jeg tror, de fleste kan huske tre uger tilbage, hvor Hendes Majestæt Dronningen fejrede sin 60 års fødselsdag.
Amalienborg var sort af mennesker, der var ifølge politiet 50.000 mennesker inde på Amalienborg og hylde majestæten.
Nøjagtig 50.000 mennesker er så mange, der vil blive dræbt eller alvorligt kvæstet i Danmark i løbet af de næste 10 år, hvis der ikke foretages noget. Det her forslag, ideen bag forslaget i hvert fald, er én af de mange metoder, der kan gøre, at det begynder at gå den rigtige vej.
Jeg vil godt sige, at vi her i starten af år 2000 desværre oplevede for første gang i de sidste 10-12 år, at antallet af dræbte stiger måned for måned i stedet for at falde, som det har gjort stort set siden begyndelsen af 1990'erne.
Jeg glædede mig også lidt, det vil jeg da godt sige, over Venstres ordfører her, selv om han ikke lige var positiv over for selve forslaget, men jeg synes alligevel, der var en meget stor nuanceforskel i forhold til det, hr. Svend Heiselberg sagde for lidt siden om, at det her var et fuldstændig vanvittigt, urimeligt og tåbeligt system, og så det, hr. Erik Jacobsen sagde.
Sådan kan man jo se lidt forskelligt på det.
Jeg vil også godt understrege, at selve forslaget om netop at overveje at indføre, som også trafikministeren overvejer, sådan et system faktisk er vedtaget af en fuldstændig enig Færdselssikkerhedskommission for en måned siden med repræsentanter for samtlige Folketingets partier. Folketingsmedlemmer fra alle partierne, Forenede Danske Motorejere, færdselspolitiet, Kommunernes Landsforening anbefaler det, Amtsrådsforeningen anbefaler det, sundhedsministeren anbefaler det, Dansk Kørelærerunion, Forenede Danske Motorejere og Dansk Cyklistforbund anbefaler det.
Det var for bare at nævne nogle af dem, der anbefaler, at man overvejer at indføre systemet.
Og så vil jeg godt slutte Det Konservative Folkeparti til: Vi synes også, at idéen og tankegangen er rigtig, for det her vil jo ikke betyde noget for 98 pct. af de danske bilister.
De vil måske få et klip i ny og næ, det kan ske for selv den bedste, men dem, det vil ramme, er de bilister, det meget lille mindretal, heriblandt en del unge mænd, som groft og systematisk, hver eneste gang de sætter sig bag et rat, enten laver voldsomme og vilde overhalinger, kører over for rødt, laver chikanekørsel, hvor de kører op i kofangeren på dem foran, hvor de laver slalomoverhalinger, hvor de kører 80 km/t på villaveje, eller hvor de kører hjem efter fester med fem-seks øller bag vesten.
De får i dag bøder og bøder og bøder, og de betaler dem, men der sker ikke noget med kørekortet.
Dem vil man få ramt
på denne her måde, og dem vil man først og fremmest få til i løbet af forholdsvis kort tid, når de nærmer sig klippekortsmaksimum, at erkende, at hvis jeg nu ikke holder op med at lave alt det her vilde, så forsvinder kørekortet, så skal jeg op til ny uddannelse, en ny prøve, der koster 10.000 kr. Og er der noget, unge mænd elsker næsten lige så højt som søde piger, så er det faktisk deres nyerhvervede kørekort, og derfor er det her forslag godt.
Det rammer den meget lille målgruppe, som laver en meget, meget stor del af uheldene, og det store flertal, alle almindelige mennesker, får ingen problemer med det.
Så er der et par ting, vi godt vil have, at man kigger på, når nu Færdselsstyrelsen overvejer det.
Vi synes helt klart, at der skal være en forældelsesfrist.
Om den skal være 3, 5 eller 7 år, kan man diskutere, men det er klart, at klippet ikke skal stå fra den dag, man starter som 18-årig, og til man slutter som 88-årig, for de fleste ville nok nå op på en 8-10 klip alligevel i løbet af sådan 80 år.
Det kunne man overveje, lad os kigge på det.
Vi mener også, at det er spændende, og det skal så være det sidste, jeg siger, at de jo i Tyskland har et system, de har kørt i mange år, hvor de siger, at inden man mister kørekortet ved 18 point, bliver man, når man når op til 14 point, indkaldt til et praktisk og teoretisk kursus for forhåbentlig at blive en bedre bilist.
Det kan man også melde sig til frivilligt, og hvis man melder sig frivilligt til det og gennemfører det for egen regning, så får man trukket fire point fra.
Altså det er guleroden.
Det her er pisk, men det er også godt, hvis der er noget gulerod.